5 กันยายนนี้ ดีเดย์กฎหมายจราจรใหม่ เน้นประชาสัมพันธ์สร้างความเข้าใจให้ประชาชน ก่อนปรับอัตราจริงตามกฎหมาย
พลตำรวจเอก ปรีชา เจริญสหายานนท์ ที่ปรึกษาพิเศษ สำนักงานตำรวจแห่งชาติ ในฐานะรองผู้อำนวยการศูนย์บริหารงานจราจร สำนักงานตำรวจแห่งชาติ เปิดเผยว่า ตั้งแต่วันนี้ (5 ก.ย. 65) ที่มีการบังคับใช้กฎหมายจราจรฉบับใหม่ ได้กำชับให้ทุกหน่วย บังคับใช้กฎหมาย ควบคู่ประชาสัมพันธ์ให้ประชาชนทราบ โดยเฉพาะประเด็นการเพิ่มอัตราโทษปรับสูงขึ้น เพื่อบังคับใช้ให้เกิดความปลอดภัยกับผู้ใช้รถใช้ถนน ซึ่งบางความผิดมีโทษสูงสุดปรับไม่เกิน 4,000 บาท แต่ในช่วง 3 เดือนแรก ตำรวจจะยังใช้เกณฑ์ค่าปรับใบสั่งจราจรตามกฎหมายเดิมไปพลางก่อน เช่น ข้อหาขับรถเร็วเกินกำหนด ฝ่าฝืนสัญญาณไฟแดง แม้โทษสูงสุดตามกฎหมายใหม่ จะปรับได้ถึง 4,000 บาท แต่ค่าปรับตามใบสั่ง จะกำหนดไว้ที่ 500 บาท เพื่อให้เวลาประชาชนได้ปรับตัวและปฏิบัติตามกฎจราจรได้อย่างถูกต้อง แต่หลังจากนั้นจะปรับปรุงเกณฑ์ค่าปรับตามใบสั่งให้สอดคล้องกับกฎหมายจราจรฉบับใหม่และใช้เป็นมาตรฐานเดียวกันทั่วประเทศต่อไปส่วนการเพิ่มโทษผู้กระทำผิดซ้ำ ข้อหาขับรถในขณะเมาสุรา สำนักงานตำรวจแห่งชาติ  พิจารณาตามหลักกฎหมายแล้ว จะไม่นำประวัติการกระทำผิดที่เกิดขึ้นก่อนวันที่ 5  กันยายน 2565 มาประกอบการพิจารณาเพิ่มโทษ แต่จะเริ่มบันทึกประวัติการทำผิดครั้งแรกตั้งแต่วันนี้ (5 ก.ย. 65) เป็นต้นไป ขอให้ผู้ขับขี่และผู้ใช้ทาง ทำความเข้าใจกฎหมายจราจรฉบับใหม่และร่วมกันปฏิบัติตามกฎจราจร เพื่อเป็นการป้องกันอุบัติเหตุและป้องกันอันตรายที่อาจเกิดกับผู้ใช้ทางคนอื่นๆ